Diari Oficial de la Generalitat Valenciana


Sumari del DOGV 3465, del 31-03-1999 (1999/2830)

ORDRE de 23 de març de 1999, del conseller d'Obres Públiques, Urbanisme i Transports, per la qual es regulen les subvencions per a la redacció de plans generals adaptats a les determinacions de la Llei Reguladora de l'Activitat Urbanística, als municipis de la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3465

Data del DOGV
:   31-03-1999

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1999/2830


Data del document
:   23-03-1999

Organisme emissor
:   Conselleria d'Obres Públiques,Urbanisme i Transports

Tipus de document
:   Ordre

Anàlisi jurídica

 Descriptors 

:   * suport econòmic
    * urbanisme
    * pla d'urbanisme

ORDRE de 23 de març de 1999, del conseller d'Obres Públiques, Urbanisme i Transports, per la qual es regulen les subvencions per a la redacció de plans generals adaptats a les determinacions de la Llei Reguladora de l'Activitat Urbanística, als municipis de la Comunitat Valenciana. [1999/M2830]
  
L'entrada en vigor de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística, suposà una important innovació en l'ordenament jurídic urbanístic que s'estava aplicant anteriorment.
  
A pesar que la disposició transitòria primera de la citada llei no obliga els municipis a promoure expedients d'adaptació del seu planejament a les determinacions d'aquesta, la conselleria ha constatat durant els quatre anys de vigència de la Llei Reguladora de l'Activitat Urbanística, que existeix una voluntat creixent per part dels ajuntaments d'adequar els seus plans a la legislació urbanística valenciana.
  
En aquest sentit, cal assenyalar que les peticions d'ajuda econòmica formulades pels ajuntaments a l'empara de les ordres de subvenció publicades en els tres anys precedents, superaren en molt les dotacions previstes. Per això, un elevat nombre de sol·licituds formulades per les entitats locals no pogueren ser ateses.
  
En aquests moments, després de l'aprovació del Reglament de Planejament de la Comunitat Valenciana, mitjançant el Decret 201/1998, de 15 de desembre, del Govern Valencià, que concreta en gran mesura a la Llei Reguladora de l'Activitat Urbanística pel que fa al contingut i les determinacions dels plans, s'hi espera un increment de municipis que decidisquen escometre la revisió del seu planejament general, cosa que, sens dubte, generarà noves demandes d'ajuda.
  
Aquestes circumstàncies aconsellen que per part de la Conselleria d'Obres Públiques, Urbanisme i Transports es continue incentivant i motivant els ajuntaments a tramitar expedients d'adaptació del planejament a les determinacions de la Llei Reguladora de l'Activitat Urbanística, amb el fi d'aconseguir l'efectiu desenvolupament de les previsions contingudes en els seus plans i, al seu torn, que puguen exercir amb plenitud les potestats d'aprovació del planejament de desenvolupament atorgades per la llei.
  
En l'interés de col·laborar amb els ajuntaments en la tasca planificadora i de gestió urbanística és per això que, de conformitat amb les atribucions contingudes en els articles 35e) i 44 de la Llei 5/1983, de 30 de desembre, de Govern Valencià,
  
ORDENE
  
Article 1. Objecte
  
Convocar la concessió d'ajudes per als ens locals que necessiten la redacció de plans generals adaptats a les determinacions contingudes en la Llei Reguladora de l'Activitat Urbanística.
  
Article 2. Import global màxim i finançament
  
La dotació global de les dites ajudes és de cinquanta milions de pessetes (01.965.740 PTA 300.506,05 euros), dels quals 45.435.321 de pessetes (120.202,42 euros) seran sufragades a càrrec del pressupost de la Generalitat Valenciana per a l'exercici 1999, Programa 432.10, Ordenació del Territori i Urbanisme, línia de subvenció codi comptable 2, "Ajudes al planejament urbanístic", i la resta de 37.759.638 de pessetes (180.303,63 euros) a càrrec del pressupost de l'exercici del 2000, mateix capítol, línia de subvenció i codi comptable.
  
El crèdit abans citat es podrà incrementar en la quantia que permeten les disponibilitats pressupostàries, si resulta insuficient per a atendre peticions presentades dins del termini que acrediten reunir els requisits establits en aquesta convocatòria.
  
Finalitzat el termini de presentació de sol·licituds, si haguera sigut ampliat el mencionat crèdit, es publicaria en el Diari Oficial de la Generalitat Valenciana l'import total de la dotació destinada a aquesta línia de subvenció.
  
Article 3. Beneficiaris
  
Podran sol·licitar aquestes ajudes els ajuntaments de la Comunitat Valenciana que justifiquen la necessitat de redacció de plans generals i la insuficiència de mitjans econòmics i tècnics per a portar-los a cap.
  
Article 4. Sol·licituds
  
Les sol·licituds de les corporacions locals interessades s'hauran de dirigir al sotssecretari d'Urbanisme i Ordenació Territorial, i es presentaran a les dependències del Registre General de la Conselleria d'Obres Públiques, Urbanisme i Transports, siti a l'avinguda de Blasco Ibáñez, número 50, 46125 València; als serveis territorials d'Urbanisme d'Alacant, Castelló i València de la Conselleria d'Obres Públiques, Urbanisme i Transports , o per qualsevol dels mitjans establits en l'article 38 de la Llei de Règim Jurídic de les Administracions Públiques i del Procediment Administratiu Comú.
  
Article 5. Contingut de les sol·licituds
  
En l'escrit de sol·licitud s'haurà de fer constar els aspectes següents:
  
1. Ens local que ho sol·licita i nombre d'habitants de dret.
  
2. Proposta d'honoraris per als treballs d'elaboració del pla general.
  
3. Justificació de la necessitat d'escometre la seua elaboració.
  
Article 6. Documentació que cal aportar juntament amb la sol·licitud
  
L'escrit de sol·licitud haurà d'anar acompanyat, necessàriament, de la documentació següent:
  
1. Acord del Ple de l'ajuntament corresponent comprensiu dels aspectes següents:
  
a) Facultar el president de l'entitat local de la qual es tracte per a sol·licitar de la Conselleria d'Obres Públiques, Urbanisme i Transports l'ajuda necessària per a la redacció del pla general, així com per a subscriure tots els documents que es pogueren derivar de la seua execució.
  
b) Compromís d'acceptació futura de la subvenció sol·licitada en els termes en què es poguera concedir, si en resulten beneficiaris.
  
Sense perjuí d'allò que s'ha disposat en el paràgraf precedent la corporació local subvencionada podrà, en el cas que la quantia de la subvenció no li permeta efectivament escometre la redacció del pla, renunciar a l'acord recaigut al seu favor i comunicar-ho en el termini inexorable dels 10 dies hàbils següents al de la recepció de la notificació del dit acord, en aquest cas la Conselleria d'Obres Públiques, Urbanisme i Transports efectuarà les gestions necessàries per a alliberar el crèdit disposat. Aquesta comunicació s'haurà de dirigir al sotssecretari d'Urbanisme i Ordenació Territorial i es cursarà a través del Registre General d'aquesta conselleria.
  
c) Compromís de notificar a la Sotssecretaria d'Urbanisme i Ordenació Territorial el resultat de la tramitació i l'adjudicació de l'expedient contractual, en el menor termini legalment possible a partir de la recepció de la notificació per la qual es concedeix la subvenció.
  
d) Manifestació expressa del fet que es coneix i s'accepta que la quantitat amb què la conselleria poguera subvencionar no s'incrementarà per cap motiu, i és, conseqüentment, a càrrec de l'entitat beneficiària el finançament i el pagament de l'addicional necessari.
  
e) Manifestació expressa del fet que es coneixen i s'accepten tots els requisits que s'estableixen en la present ordre, així com que l'incompliment d'aquests facultarà la Conselleria d'Obres Públiques, Urbanisme i Transports a revocar la subvenció concedida, això implicarà l'obligació de tornar les quantitats que s'hagueren pogut percebre per l'entitat beneficiària.
  
2. Memòria justificativa i càlcul d'honoraris, incloent-hi l'impost sobre el valor afegit (IVA) corresponent per a l'elaboració dels treballs, que es determinaran atenent el contingut de la documentació que figura en el Reglament de Planejament de la Comunitat Valenciana, així com a la complexitat que presenta la seua realització en funció de les característiques, l'entitat i la problemàtica urbanística del municipi, l'aportació per part de l'ajuntament d'informació i d'estudis de suport que puguen facilitar la redacció del pla i la possible reutilització de part de la documentació continguda en el planejament general vigent (per exemple, la informació urbanística) si aquesta és aprofitable després de la seua actualització prèvia.
  
3. Dades d'identificació fiscal i bancàries de l'entitat sol·licitant tals com número de compte a què es desitja que s'efectuen les transferències, si en resulta beneficiària, titularitat d'aquesta, identificació de l'entitat bancària i el domicili d'aquesta.
  
4. Calendari de terminis per a l'elaboració i la tramitació municipal del pla general objecte de les ajudes, la duració màxima dels quals no podrà excedir d'un any comptat a partir de la firma del contracte fins a la seua presentació als serveis territorials d'Urbanisme d'Alacant, Castelló i València, a l'efecte de la seua aprovació definitiva.
  
Article 7. Termini de presentació de sol·licituds
  
El termini de presentació de sol·licituds i de la documentació exigida serà de 20 dies hàbils, comptats a partir de l'endemà de la publicació d'aquesta ordre en el Diari Oficial de la Generalitat Valenciana.
  
Article 8. Criteris de concessió
  
Per a la concessió de les ajudes s'aplicaran els criteris següents:
  
1. Necessitats reals i justificades de procedir a l'elaboració del pla general.
  
2. Tipus d'instrument de planejament general vigent i data d'aprovació. Es primaran aquelles sol·licituds de municipis que tinguen actualment projectes de delimitació de sòl urbà o Normes Subsidiàries davant dels que disposen de plans generals d'ordenació urbana.
  
3. Nombre d'habitants de fet i de dret del municipi.
  
4. La relació del pressupost de l'ajuntament per a l'any 1999 i els habitants del municipi.
  
El nombre total de municipis subvencionats s'establirà en funció de les disponibilitats pressupostàries fins a esgotar la dotació.
  
Els ajuntaments que, a l'entrada en vigor de la present ordre, tinguen concedida alguna altra subvenció per la Conselleria d'Obres Públiques, Urbanisme i Transports, a càrrec de la línia comptable 2, "Ajudes al planejament urbanístic", del Programa 432.10, Ordenació del Territori i Urbanisme, del pressupost de la Generalitat Valenciana corresponent a exercicis anteriors, no podrà ser objecte de nova subvenció a l'empara d'aquesta ordre.
  
Els ajuntaments que tinguen concedida alguna altra ajuda per part d'una altra administració pública per a la redacció del planejament, haurà de comunicar aquesta circumstància i l'import d'aquesta a la Sotssecretaria d'Urbanisme i Ordenació Territorial en el moment que se sol·licite la subvenció a l'empara d'aquesta ordre.
  
Article 9. Quanties subvencionades
  
La quantia de la subvenció per a cada ajuntament seleccionat serà del 40% de l'import global dels honoraris tècnics, incloent-hi l'impost sobre el valor afegit (IVA), i es podrà arribar al 50% d'aquest en aquells casos en què l'entitat del municipi siga tan xicoteta que necessiten d'una ajuda major.
  
La presentació d'honoraris desproporcionats respecte del cost normal d'elaboració dels treballs, que s'entén com a tal la mitjana dels que consten en les sol·licituds que es presenten segons el tipus de municipi de què es tracte, i després de la ponderació prèvia de les circumstàncies assenyalades en l'article 6.2 d'aquesta ordre, facultarà la conselleria a minorar els percentatges anteriorment assenyalats amb l'objecte d'aconseguir una més justa distribució de les ajudes.
  
Una vegada adjudicats els treballs d'elaboració del pla per l'ajuntament, la Conselleria d'Obres Públiques, Urbanisme i Transports procedirà a regularitzar l'import de la subvenció concedida en funció de la quantitat per a la qual realment han sigut contractats els citats treballs.
  
Article 10. Pagament de les ajudes
  
El pagament de les ajudes concedides s'efectuarà en les fases següents:
  
1. Un 15% de l'import anual d'aquesta com a avançament en el moment de la concessió de la subvenció.
  
2. Un 40% de la subvenció, amb deducció del 15% corresponent a l'anterior fase, després de la presentació, davant de la Comissió Territorial d'Urbanisme, de la memòria informativa del pla general i el seu reflex gràfic, així com el document que permeta concertar amb la conselleria la definició del model territorial municipal d'acord amb el seu context supramunicipal, de conformitat amb allò que s'ha establit en l'article 38.1 de la Llei Reguladora de l'Activitat Urbanística.
  
La no-presentació davant de la conselleria de la documentació requerida per al pagament d'aquesta fase abans de l'1 de novembre de 1999, podrà implicar la pèrdua de la subvenció, excepte causa expressament justificada per l'ajuntament, que haurà de ser valorada per la conselleria, a l'efecte de prorrogar el termini assenyalat o, si és procedent, de resoldre l'expedient.
  
3. Un 50% de la subvenció després de l'adopció pel Ple de la corporació municipal de l'acord pel qual se sotmeten a informació pública els treballs.
  
4. El 10% restant s'abonarà una vegada conclòs el termini d'informació pública i redactat l'informe de les al·legacions presentades o, si és procedent, el certificat del secretari de l'ajuntament en què s'acredite l'absència d'al·legacions.
  
La Conselleria d'Obres Públiques, Urbanisme i Transports farà efectives directament les ajudes en favor de l'entitat beneficiària mitjançant l'aportació de factures aprovades de la despesa.
  
Article 11. Resolució i formalització
  
La resolució del conseller d'Obres Públiques, Urbanisme i Transports que pose fi al procediment s'adoptarà a proposta del sotssecretari d'Urbanisme i Ordenació Territorial, i es notificarà als peticionaris de les subvencions.
  
El termini màxim de resolució del procediment serà de tres mesos comptats des de la finalització del termini per a la presentació de les sol·licituds, transcorregut el qual, sense que hi haja una resolució expressa, s'entendran desestimades per silenci administratiu.
  
La recepció de la notificació de la resolució de concessió bastarà per a perfeccionar els drets i les obligacions de les parts sense necessitat d'ulteriors formalitats, i juntament amb aquesta la Sotssecretaria d'Urbanisme i Ordenació Territorial remetrà els plecs de condicions tecnicoadministratives que regiran en els procediments d'adjudicació dels contractes entre l'ajuntament i els equips redactors.
  
Disposicions finals
  
Primera
  
S'autoritza el sotssecretari d'Urbanisme i Ordenació Territorial perquè dicte, dins de l'àmbit de les seues competències, les resolucions oportunes per a l'aplicació i el desenvolupament d'aquesta ordre.
  
Segona
  
La present ordre entrarà en vigor l'endemà de la publicació en el Diari Oficial de la Generalitat Valenciana.
  
Contra la present ordre, que posa fi a la via administrativa, es podrà interposar recurs contenciós administratiu davant del Tribunal Superior de Justícia de la Comunitat Valenciana en el termini de dos mesos, comptadors des de l'endemà de la publicació en el Diari Oficial de la Generalitat Valenciana.
  
Per a la interposició del mencionat recurs serà requisit imprescindible que, amb caràcter previ, el recurrent comunique a aquest òrgan la interposició del recurs. Tot això de conformitat amb allò que s'ha establit en els articles 57.2.F i 58 de la Llei Reguladora de la Jurisdicció Contenciosa Administrativa, de 27 de desembre de 1956, i l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Tot això sense perjuí que es puga exercir qualsevol altre recurs que s'estime oportú.